**Informatīvais ziņojums**

**„Par Eiropas Stabilitātes mehānisma darbību 2019.gadā”**

Informatīvais ziņojums ir izstrādāts saskaņā ar likuma „Par Latvijas pārstāvību Eiropas Stabilitātes mehānisma Valdē un Direktoru padomē” 7.pantu, kas nosaka, ka Ministru kabinets katru gadu ne vēlāk kā trīs mēnešus pēc tam, kad Eiropas Stabilitātes mehānisms (turpmāk – ESM) publicējis gada pārskatu[[1]](#footnote-1) saskaņā ar Līguma par Eiropas Stabilitātes mehānisma dibināšanu 27.panta 2.punktu, iesniedz Saeimai ziņojumu par ESM darbību iepriekšējā gadā. Pamatojoties uz augstāk minēto, informatīvajā ziņojumā turpmākajās sadaļās sniegta informācija par ESM darbību 2019.gadā.

Atbilstoši Līguma par Eiropas Stabilitātes mehānisma dibināšanu 48.panta trešajā daļā noteiktajam, Latvija 2014.gada 13.martā kļuva par pilntiesīgu ESM dalībnieci. Latvijas procentuālā daļa ESM kapitālā (kapitāla atslēga) šobrīd ir 0,2746%.

1. **Par Eiropas Stabilitātes mehānismu**

ESM ir ES finanšu institūcija, kas izveidota ar mērķi sniegt finansiālu palīdzību *euro* zonas dalībvalstīm, kurām radušās finansiālas problēmas. ESM darbību rezultātā tiek mazināta atsevišķu valstu radīto fiskālo un finanšu satricinājumu ietekme uz kopējo *euro* zonas stabilitāti. ESM ir uzskatāms par aizdevēju *euro* zonas valstīm situācijās, kad tās nevar piekļūt finanšu tirgiem par ilgtspējīgām procentu likmēm. Tādējādi viens no ESM uzdevumiem ir stiprināt investoru uzticību un palīdzēt dalībvalstīm stabilizēt to situāciju finanšu tirgos. ESM akcionāri ir visas 19 *euro* zonas valstis, kas šobrīd kopā ESM kapitālā ir iemaksājušas 80,5 mljrd. *euro.*

ESM finanšu aktivitātes iedalās trīs funkcijās:

1. **aizdevumu izsniegšana dalībvalstīm**. ESM sniedz vairākus palīdzības veidus:

* aizdevumu sniegšana, lai segtu finanšu vajadzības;
* aizdevumi netiešai banku rekapitalizācijai;
* aizdevumu sniegšana un tiešas kapitāla injekcijas, lai rekapitalizētu finanšu iestādes;
* piesardzības kredīta līnijas (tai skaitā Pandēmiskais krīzes atbalsts);
* dalībvalstu obligāciju iepirkšana primārajos un sekundārajos vērtspapīru tirgos;

1. **finanšu līdzekļu piesaiste finanšu tirgos**, lai finansētu aizdevumu veikšanu;
2. **pašu kapitāla līdzekļu pārvaldīšana**.

Pateicoties stabilai kapitāla struktūrai un finansēšanas un investīciju stratēģijai, ESM vairākus gadus ir novērtēts ar augstu kredītreitingu (skat. 1.tabulu), tādējādi veiksmīgi piesaistot un palielinot finanšu resursus par ļoti izdevīgām procentu likmēm.

***1.tabula. Starptautisko kredītreitingu aģentūru novērtējums***

|  |  |  |  |
| --- | --- | --- | --- |
|  | Ilgtermiņa | Īstermiņa | Reitinga prognoze |
| Moody's | Aa1 | P-1 | Stabila |
| Fitch Ratings | AAA | F1+ | Stabila |
| DBRS | AAA | R-1 (augsts) | Stabila |

***Avots: ESM gada pārskats***

1. **ESM īstenoto finansiālo palīdzību programmu pieredze**

Kopš dibināšanas brīža ESM ir sniedzis palīdzību trīs valstīm. Spānija makroekonomikas korekcijas programmu (turpmāk – programma) ir noslēgusi 2013.gadā, Kipra – 2016.gadā, savukārt Grieķija – 2018.gadā.

Spānijas programma bija ESM pirmā finanšu palīdzības programma. Kopā ESM piešķīra Spānijai 41,3 mljrd. *euro* lielu aizdevumu, lai Spānija varētu veikt banku sektora rekapitalizāciju. Programma ilga līdz 2013.gada decembrim. 2019. gada nogalē Spānija bija atmaksājusi ESM 17,6 mljrd. *euro.* Kopš 2014.gada Spānija kopumā ir veikusi deviņus brīvprātīgus priekšlaicīgus maksājumus. ESM izsniegtā aizdevuma neatmaksātā summa uz 2019.gada 31.decembri veido 23,7 mljrd. *euro*.

Kipras programma noslēdzās 2016.gadā, un programmas darbības laikā ESM Kiprai piešķīra 6,3 mljrd. *euro*. Papildus aptuveni 1 mljrd. *euro* piešķīra Starptautiskais Valūtas fonds. Kiprai piešķirtā aizdevuma atlikusī nominālvērtība 2019.gada 31.decembrī ir 6,3 mljrd. *euro*.

Grieķijas programma noslēdzās 2018.gadā. Tās laikā ESM izsniedza Grieķijai aizdevumu 61,9 mljrd. *euro* apmērā. Finanšu palīdzības izmaksa Grieķijai tika nodrošināta atsevišķās daļās, un katra maksājuma izmaksa bija atkarīga no apstiprināto nosacījumu izpildes. 2018.gadā ESM Grieķijai izsniedza pēdējos trīs aizdevuma maksājumus 21,7 mljrd. *euro* apmērā. Grieķijai piešķirtā ESM aizdevuma atlikusī nominālvērtība 2019.gada 31.decembrī ir 59,9 mljrd. *euro*.

1. **ESM reforma**

2019.gads ir bijis nozīmīgs gads ESM reformas ietvaros. 2019.gada decembrī *Euro* grupa konceptuāli vienojās par dokumentu kopumu attiecībā uz ESM reformu, tai skaitā nepieciešamajiem grozījumiem starpvalstu līgumā. ESM reforma sastāv no četrām vienlīdzīgām sadaļām:

* Publiskā atbalsta instrumenta (angl. *common backstop*) darbības galveno nosacījumu izstrāde Vienotajam noregulējuma fondam;
* Esošo ESM piesardzības instrumentu – Piesardzības nosacījumu kredītlīnijas ar nosacījumiem (PCCL) un Uzlaboto nosacījumu kredītlīnijas (ECCL) – pilnveidošana;
* ESM lomas stiprināšana finanšu palīdzības sniegšanas jomā, tai pat laikā stiprinot sadarbību ar Eiropas Komisiju un Eiropas Centrālo banku;
* Parāda ilgtspējas analīzes pilnveide.

Balstoties uz *Euro* samita uzdoto uzdevumu, *Euro* grupa turpinās darbu pie ESM reformu pakas, strādājot pie reformu saskaņošanas ar dalībvalstu nacionālo likumdošanu un turpmāku Banku savienības stiprināšanu.

1. **Galvenie ESM finanšu darbības rezultāti 2019.gadā**

2019.gada noslēgumā ESM bilance veidoja 819,9 mljrd. *euro*, savukārt ESM peļņa sastādīja 289,7 milj. *euro*, kas, salīdzinot ar iepriekšējo gadu, ir par 4,9 milj. *euro* vairāk (skat. 2.tabulu). Lielāko daļu peļņas 2019. gadā sastādīja Vācijas un Francijas maksājumi, attiecīgi 135,4 milj. *euro* un 102,5 milj. *euro*, kas veikti, ņemot vērā abu valstu politisko apņemšanos atgriezt ESM negatīvo procentu summu, kas tika iekasēta par ESM naudas līdzekļu uzturēšanu attiecīgo valstu centrālajās bankās 2017.gadā. ESM peļņa, kas balstās uz ESM veiktajiem darījumiem 2019. gadā pieauga līdz 51,7 milj. *euro*, kas ir par 9,4 milj. *euro* vairāk kā 2018. gadā.

***2.tabula. ESM peļņa/ zaudējumi attiecīgajā gadā kopš ESM dibināšanas (milj. euro)***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 | 2019 |
| ESM peļņa/ zaudējumi | -0,5 | 253,9 | 443,9 | 729,4 | 568,8 | 68,6 | 284,7 | 289,6 |

2019.gada peļņa 289,7 milj. *euro* apmērā tikusi novirzīta ESM rezerves fondā. Līdz šim katru gadu ESM peļņa pilnā apjomā tiek ieskaitīta rezerves fondā, nevis izmaksāta dividendēs ESM dalībvalstīm. Šāda lēmuma mērķis ir uzkrāt līdzekļus rezerves fondā, lai nodrošinātos pret iespējamiem zaudējumiem nākotnē un mazinātu risku, ka būtu jāizmanto kapitāla iesaukšana pēc pieprasījuma, kam būtu negatīva ietekme uz dalībvalsts vispārējās valdības budžeta bilanci. Rezerves fondā izvietotie finanšu līdzekļi tiek investēti saskaņā ar ESM ieguldīšanas vadlīnijām, un tas ir drošības uzkrājums, no kura var tikt segti zaudējumi, kas nākotnē var rasties ESM finanšu darbības rezultātā.

2019. gada ESM gada pārskatā ir iekļautas arī prognozes 2020. gadam. 2020. gada pavasarī ESM ieviesa Pandēmiskās krīzes atbalsta instrumentu, kas ir pieejams visām ESM dalībvalstīm un balstās uz jau eksistējošo paaugstinātu nosacījumu kredīta līniju, lai gan pagaidām nav zināms, vai kāda ESM dalībvalsts izmantos šo instrumentu. Attiecībā uz 2020.gadu tiek prognozēts, ka COVID-19 krīzes izraisītās ekonomiskās sekas, kas spēcīgi ietekmēja *euro* zonas ekonomisko izaugsmi, negatīvi ietekmēs arī ESM finanšu rādītājus, tomēr ņemot vērā šīs krīzes nenoteiktību, precīzi prognozēt ietekmi nav iespējams.

Auditoru kompānijas “*Ernst&Young*” atzinumā par gada pārskatu nav iebildumu vai priekšlikumu turpmākiem pilnveidojumiem. Atzinumā teikts, ka ESM 2019.gada pārskats sniedz patiesu un godīgu priekšstatu par finansiālo situāciju, naudas plūsmām un darījumu rezultātiem saskaņā ar Direktīvas 86/635/EEC galvenajiem principiem. Arī ESM Auditoru padomei nav būtisku rekomendāciju, tā atbalsta ESM 2019.gada pārskatu.

# Finanšu ministrs J.Reirs

# 

Deksne, 67083823

anna.deksne@fm.gov.lv

1. ESM 2019.gada pārskats publicēts 2020.gada 11.jūnijā. [↑](#footnote-ref-1)